OKRESNÁ PROKURATÚRA RUŽOMBEROK 
Dončova 8, 034 53 Ružomberok 1

Číslo: 1 Pv 27/15/5508	Ružomberok  11.02.2016
EEČ: 2-42-13-2016

U Z N E S E N I E

Trestná vec:	obv. XXXXX 
Trestný čin:	Prečin Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Ružomberok

Podľa § 220 odsek 1 Trestného poriadku schvaľujem zmier uzavretý medzi:
obvineným: 
1.	XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX
väzba: nie
a
poškodeným:  
1.	XXXXX 
dátum narodenia: XXXXX 
trvalé bydlisko: XXXXX 
Obsahom zmieru je:
Peňažná suma určená na všeobecne prospešné účely: 50 € 
Konkrétny adresát peňažnej sumy určenej na všeobecne prospešné účely: Občianske združenie Hrabovčan, so sídlom Hrabovská cesta 2, 034 01 Ružomberok, IČO: 37976214, 
Suma odovzdaná štátu na peňažnú pomoc obetiam trestnej činnosti: 25 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného    
1.	XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

realizované policajtom Obv.odd. PZ Ružomberok pod spisovou značkou ORP-635/OO-RK-2014.

na tom skutkovom základe, že: 
dňa 12.12.2014 vo večerných hodinách v Ružomberku na ulici Športová predal Notebook Asus K555LN-XO170H  s OS Win 8.1 SK, výrobné číslo E8N0CV361834357 v hodnote 450 eur, ktorý mu bol zverený dňa 12.12.2014  poškodeným  XXXXX, nar. XXXXX ako ručný záloh, ktorým mal byť podľa ich dohody zabezpečený záväzok poškodeného ako dlžníka voči obvinenému ako veriteľovi, čím spôsobil škodu na majetku poškodeného  XXXXX, nar. XXXXX, trvale bytom XXXXX, XXXXX,  vo výške 450 eur.  
 
Odôvodnenie:
Poverený príslušník Obvodného oddelenia PZ Ružomberok uznesením ČVS: ORP-635/OO-RK-2014 zo dňa 13.01.2015 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX za prečin sprenevera podľa § 213 ods.1 Trestného zákona za skutok uvedený vo výrokovej časti tohto uznesenia. 

Preskúmaním k veci sa vzťahujúceho vyšetrovacieho spisu som zistila, že skutok, za ktorý je vedené trestné stíhanie, je preukázaný  priznaním obvineného XXXXX, výpoveďami svedkov XXXXX, XXXXX, XXXXX, XXXXX, zmluvou o nadobudnutí notebooku zn. Asus a odborným vyjadrením k výške spôsobenej škody.
	
Vyšetrovací spis s návrhom povereného príslušníka PZ na podanie obžaloby bol tunajšou prokuratúrou odstúpený probačnému a mediačnému úradníkovi Okresného súdu Ružomberok  za účelom vykonania mediácie, ktorá bola úspešne ukončená dňa 01.02.2016. 

Obvinený s poškodeným uzatvoril dňa 01.02.2016 dohodu o zmiery sp. zn. 1M/36/2015, v rámci ktorej  obvinený XXXXX vyhlásil, že  spáchal skutok, za ktorý je stíhaný a toto vyhlásenie vykonal slobodne, vážne a určito. Poškodený nepožadoval finančné odškodnenie a  vyhlásil, že súhlasí so zmierom a že nemá a ani v budúcnosti nebude mať v súvislosti s prečinom, ktorého sa dopustil obvinený, žiadne ďalšie nároky na odškodnenie. Obvinený sa poškodenému pred probačným  a mediačným úradníkom ospravedlnil a na znak zmierenia si podali ruky.

Zároveň obvinený zložil do pokladne Okresnej prokuratúry Ružomberok  peňažnú sumu na všeobecne prospešné účely vo výške 50 eur. V zmysle uzatvoreného zmieru bol určený adresát peňažnej sumy Občianske združenie Hrabovčan, so sídlom Hrabovská cesta 2, 034 01  Ružomberok, IČO: 37976214, číslo účtu: SK3109000000000333804090, Slovenská sporiteľňa, a. s. s  tým, že z uvedenej sumy bude 25 eur poukázaných na peňažnú pomoc obetiam trestnej činnosti. 

Podľa § 220 ods. 1 písm. a), b), c)  Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje  5 rokov, môže prokurátor so súhlasom obvineného a poškodeného  rozhodnúť o schválení zmieru a zastaviť trestné stíhanie, ak obvinený 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne  a určito, 
b/ nahradil škodu, pokiaľ  bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom,
c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 
 
Za prečin  sprenevera podľa § 213 ods. 1 Trestného zákona možno uložiť trest odňatia slobody  až na 2 roky. 

Pri hodnotení osoby XXXXX bolo zistené, že je nezamestnaný, z miesta bydliska neboli k jeho osobe zistené negatívne skutočnosti. Podľa odpisu z registra trestov nebol doposiaľ súdom trestaný, v Ústrednej evidencii priestupkov má jeden záznam z roku 2011, blokovou pokutou vo výške 50 eur bol postihnutý za spáchanie priestupku podľa § 22c ods. 1 písm. g) zákona č. 135/1961 Zb.
	
Vzhľadom na povahu a závažnosť  spáchaného  činu, postoj obvineného k spáchanému činu, všetky okolnosti prípadu  a s prihliadnutím na osobu obvineného som dospela k záveru, že takýto spôsob rozhodnutia v trestnej veci vo vzťahu k obvinenému je dostačujúci, a preto som zmier uzatvorený medzi obvineným a poškodeným schválila a trestné stíhanie obvineného XXXXX zastavila podľa § 220 ods. 1 Trestného poriadku.   
Poučenie:
Proti tomuto uzneseniu nie je prípustná sťažnosť. 

JUDr. Elena Makovická 
prokurátorka